Joachim B. Olsen (LA), 2013-11-05:
Det er jo meget interessant, at Det Konservative Folkeparti sådan set rigtigt ridser op, at de, som i dag står inden for autorisationsordningen, er imod, og at de, som gerne vil ind, er for.
Der vælger Det Konservative Folkeparti altså side med dem, der i dag har nogle privilegier givet af Folketinget.
Det er dem, de står side om side med.
Vi har et lovforslag her, som mindsker de økonomiske byrder på de virksomheder, som ordføreren taler så meget om, med 40 mio. kr.
Og så er Det Konservative Folkeparti imod.
Så må jeg sige, at det, at man skulle forestille sig, at en tømrer, der skal ud og lave et stykke arbejde i et hus, ikke vil oplyse forbrugeren om, at han også havde en delautorisation til at trække et kabel,
forekommer ikke sandsynligt.
Det forekommer ikke sandsynligt, at han ikke ville bruge det, at han havde de kvalifikationer, i sin markedsføring af sin virksomhed.
Jeg kan slet ikke se, hvordan det her skulle være til ulempe for små virksomheder.
Hvis små virksomheder får mulighed for at løse flere opgaver, kan det kun være en fordel.
Men jeg noterer mig, at Det Konservative Folkeparti altså ønsker at beskytte visse brancher, som man måske også endda har et tæt forhold til, og sådan er der forskel på politiske partier.
Det tror jeg ikke der er nogen der er uenig i, altså at sikkerhed er vigtigt.
Jeg synes bare, at når man læser de forskellige høringssvar, er det jo sådan, at de, som – for at sige det ligeud – måske kunne frygte, at der kom lidt mere konkurrence, selvfølgelig ikke bruger det som argument, de bruger selvfølgelig forbrugersikkerhed, sikkerhed generelt osv., og det ville jeg da også selv gøre.
Jeg synes, at det er lidt ærgerligt, at Venstre lader sig købe så let med sådan nogle argumenter, og det overrasker mig en del.
Man må forvente, at når man laver et lovforslag, hvor man delvis liberaliserer nogle ting, så vil de, der er imod det, fordi de kommer til at opleve en lidt øget konkurrence, selvfølgelig bruge argumenter som sikkerhed osv. Sådan er det, hver eneste gang man prøver at liberalisere, og der overrasker det mig lidt, at et liberalt parti falder så let for de argumenter.
Vi behandler i dag forslag til lov om autorisation af virksomheder på el-, vvs- og kloakinstallationsområdet.
Jeg må indrømme, at jeg er noget overrasket over den debat, vi har haft hidtil i dag.
Men jeg må sige, at det undrer mig, at Venstre er imod det her.
Det her er et forslag, som vil øge produktiviteten, fordi det vil øge konkurrencen.
Det er til fordel for forbrugerne, de sparer nogle penge, og de penge kan de bruge på andre ting, som skaber beskæftigelse og vækst i andre brancher.
Det gør det nemmere for virksomheder og dermed også for borgere at lave totalløsninger, når man f.eks. skal have renoveret sin bolig.
Jeg har selv det seneste år været igennem at skulle have renoveret min bolig, og når man har prøvet det, så ved man, hvor meget koordination man selv skal stå for som borger mellem de forskellige faggrupper, der skal ind at lave noget på huset.
Det bruger man utrolig meget tid på.
Jeg har selv oplevet, at en tømrer er kommet og har sat en karm op, hvor der så skulle have været trukket et kabel hen over.
Så kommer elektrikerne ud, og så tager de karmen ned for at trække kablet hen over, og så skal man igen have fat i tømreren for at få sat karmen op igen.
Hvis det her lovforslag bliver gennemført, som det ligger nu, så vil man kunne undgå sådan nogle problemer.
I forhold til sikkerhedsspørgsmålet virker det på mig ikke specielt troværdigt, at det her skulle gøre noget mere usikkert.
Man skal jo have en autorisation for at udføre det pågældende stykke arbejde, og jeg synes, at det lugter lidt af, at de brancher og organisationer, som bliver udsat for lidt mere konkurrence, naturligvis ønsker at beskytte sig mod den konkurrence.
Det mest effektive retoriske kneb er jo at dække sig ind under, at man slet ikke er imod det her på grund af en selv; det er selvfølgelig på grund af forbrugersikkerhed og alle mulige andre ting.
Udover det – når man læser lovforslaget og dets økonomiske konsekvenser – kan man altså læse, at det her er noget, som letter el-, vvs- og kloakområdet med 40 mio. kr. hvert eneste år.
Der er tale om en lettelse af administrative byrder, af økonomiske byrder, og det kan vi godt lide i Liberal Alliance.
Så vi vil stemme ja til det her forslag.